Pembakaran diri Aaron Bushnell

Pada 25 Februari 2024, Aaron Bushnell, seorang askar Tentera Udara Amerika Syarikat berusia 25 tahun, mendekati Kedutaan Israel di Washington, DC lalu membakar diri di pintu pagar hadapan untuk membantah apa yang disifatkannya sebagai genosid oleh Israel dalam perang Israel-Hamas. Semasa kejadian itu, Bushnell berkata bahawa beliau memprotes "apa yang orang telah alami di Palestin di tangan penjajah mereka" dan mengisytiharkan bahawa beliau "tidak akan lagi bersubahat dalam genosid" sebelum menyiram dirinya dengan petrol dan membakar dirinya sendiri. Semasa terbakar, Bushnell berkali-kali menjerit "bebaskan Palestin!" sementara perkhidmatan kecemasan tempatan tiba di tempat kejadian.

Perbuatan itu disiarkan secara langsung di Twitch. Jabatan Polis Metropolitan DC bertindak balas untuk membantu Perkhidmatan Rahsia Amerika Syarikat selepas Bushnell membakar dirinya, dan dibawa ke hospital tempatan dalam keadaan kritikal. Polis Washington DC mengesahkan kematian Bushnell pada hari berikutnya. Ini ialah pembakaran diri kedua membantah perang di sebuah stesen diplomatik Israel di Amerika Syarikat, dengan seorang lagi penunjuk perasaan membakar diri mereka di konsulat Atlanta pada bulan Disember.

 Latar belakang 
Bushnell memulakan kerjayanya dengan Tentera Udara Amerika Syarikat (USAF) pada Mei 2020 setelah melakukan Latihan Asas dan  Teknikal. Beliau telah dilatih sebagai juruteknik sistem pelanggan setelah dididik dalam keselamatan siber. Beliau kemudiannya bekerja sebagai jurutera DevOps USAF di San Antonio, Texas, dan sedang mengikuti ijazah sarjana muda dalam kejuruteraan perisian dari Universiti New Hampshire Selatan. Seorang rakan Bushnell menyifatkan beliau sebagai "anak kecil yang baik, lembut dan dungu" yang sentiasa berusaha demi "pembebasan untuk semua dengan senyuman di wajahnya".

 Peristiwa 

Bushnell menghantar mesej kepada media sebelum rancangan bakar dirinya, di mana beliau menulis "Hari ini, saya merancang untuk terlibat dalam tindakan protes ekstrem terhadap genosid rakyat Palestin."

Pada 25 Februari 2024, kira-kira jam 12:58 tengah hari waktu tempatan, Bushnell mendekati kedutaan Israel di Washington, DC, dengan niat untuk membakar dirinya sebagai tindakan protes terhadap Perang Israel−Palestin 2023. Beliau juga telah mencipta akaun Twitch di bawah nama "LillyAnarKitty" dengan bendera Palestin sebagai gambar profilnya dengan kapsyen "Free Palestine". Semasa menyiarkan secara langsung, beliau berkata "Saya ialah anggota aktif Tentera Udara Amerika Syarikat, dan saya tidak lagi ingin bersubahat dalam genosid. Saya akan terlibat dalam tindakan protes yang ekstrem. Tetapi, kalau ingin dibanding dengan apa yang dialami orang Palestin di tangan penjajah mereka, ia taklah ekstrem pun. Inilah yang diputuskan oleh kelas pemerintah kita sebagai perkara biasa," sambil berjalan menuju ke kedutaan Israel.

Di luar pintu pagar kedutaan, Bushnell meletakkan kameranya dan meletakkan dirinya di hadapan pintu pagar. Beliau menuangkan petrol ke atas dirinya dan berseru "Bebaskan Palestin!" Seorang pegawai keselamatan mendekati Bushnell lalu bertanya sama ada beliau memerlukan bantuan, tetapi tidak diendahkan.

Selepas menyalakan dirinya, Bushnell berkali-kali menjerit "Bebaskan Palestin!" tatkala terbakar sehingga rebah ke tanah. Pegawai keselamatan menghubungi radio untuk mendapatkan bantuan. Seorang pegawai polis menghampiri tempat kejadian, mengacukan pistol ke arah Bushnell di luar kamera dan mengarahkannya untuk "turun ke tanah" beberapa kali, manakala pegawai lain menjerit "saya tidak perlukan senjata api, saya perlukan alat pemadam api". Beberapa pegawai bertindak balas ke tempat kejadian dan menggunakan alat pemadam api di Bushnell. Beliau telah diangkut oleh pihak bomba DC ke hospital tempatan, di mana beliau kemudiannya meninggal dunia akibat kecederaannya pada usia 25 tahun.

 Siasatan 
Perkhidmatan Rahsia, Jabatan Polis Metropolitan dan Biro Alkohol, Tembakau, Senjata Api dan Bahan Letupan mengumumkan mereka akan menyiasat kejadian itu. Polis Metropolitan enggan mengesahkan kesahihan strim langsung, dan Tentera Udara AS memetik dasar pemberitahuan keluarga sambil enggan bercakap pada mulanya mengenai situasi itu. Unit pemusnah bom telah dihantar untuk menyiasat kebimbangan mengenai kenderaan yang mencurigakan yang mungkin disambungkan ke Bushnell. Kawasan itu kemudiannya diisytiharkan selamat selepas tiada apa-apa perkara berbahaya ditemui.

Laporan insiden awam yang diberikan kepada pemberita oleh Jabatan Polis Metropolitan menyatakan bahawa Bushnell digambarkan sebagai menunjukkan tanda-tanda tekanan mental sebelum Perkhidmatan Rahsia dapat menghubunginya. Perkhidmatan Rahsia juga telah menerima panggilan mengenai seorang individu yang menunjukkan tanda-tanda tekanan mental.

 Kesudahan 
Twitch memadamkan strim langsung Bushnell oleh kerana pelanggaran garis panduan, dengan versi strim langsung yang ditapis dimuat naik oleh seorang wartawan ke Twitter. Jurucakap kedutaan Israel mengeluarkan kenyataan mengatakan bahawa tiada kakitangan yang cedera dalam kejadian itu. Berikutan perbuatannya yang membakar diri, tindakan Bushnell dipuji oleh aktivis seperti Aya Hijazi, Dyab Abou Jahjah, serta calon Parti Hijau Amerika Syarikat Jill Stein, yang kesemuanya memberi penghormatan selepas kematiannya. Walaupun ada yang melihat tindakannya sebagai heroik dan satu pengorbanan, pihak lain menganggap Bushnell telah mengambil langkah melampau dengan membunuh diri, dan memberi amaran bahawa pembakaran diri tidak patut dipuji sebagai satu bentuk protes politik, dan menimbulkan kebimbangan tentang kemungkinan "tindakan peniruan".

 Rujukan 

Kategori:Protes 2024
Kategori:Februari 2024 di Amerika Syarikat
Kategori:Perang Israel-Palestin 2023